**Seletuskiri Kadrina valla 2024. aasta eelarvele**

**SISSEJUHATUS**

Kadrina valla 2024. aasta eelarve koostamisel on lähtutud kohaliku omavalitsuse üksuse finantsjuhtimise seadusest, kohaliku omavalitsuse korralduse seadusest, Kadrina valla põhimäärusest, Kadrina valla arengukavast aastateks 2024-2035 ja selle koosseisu kuuluvast Kadrina valla eelarvestrateegiast aastateks 2024-2027. Valla eelarve koostamisel on olulisteks lähteandmeteks tööhõive prognoosid, keskmise palga ja sealt tulenevalt tulumaksu kasvu prognoosid ja riigieelarvest eraldatavad tasandus- ja toetusfondi summad.

Eelarve prioriteedid on arengukavas ja eelarvestrateegias ettenähtud investeeringute ja tegevuste finantseerimine, sealhulgas:

* + eelarvevahendite vastustundlik kasutamine (tehtavad kulutused on selged ja läbipaistvad)
	+ valla elanikele kvaliteetse avaliku teenuse tagamine;
	+ põhitegevuse tulemi hoidmine positiivsena

**PÕHITEGEVUSE TULUD**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
| 3 | **PÕHITEGEVUSE TULUD KOKKU**  | **9 525 330** | **9 793 200** |
| 30 | **Maksutulud** | **5 577 500** | **6 162 000** |
| 300000 | Füüsilise isiku tulumaks | 5 400 000 | 5 980 000 |
| 303000 | Maamaks | 175 500 | 180 000 |
| 304400 | Reklaamimaks | 2 000 | 2 000 |
| 32 | **Tulud kaupade ja teenuste müügist** | **512 100** | **440 500** |
| 352 | **Saadud toetused tegevuskuludeks** | **3 263 000** | **3 040 700** |
| 352001 | Tasandusfond | 505 837 | 449 000 |
| 352000 | Toetusfond | 2 757 163 | 2 591 700 |
| 350,352 | **Muud saadud toetused tegevuskuludeks** | **159 360** | **138 000** |
| 38 | **Muud tegevustulud** | **13 370** | **12 000** |

Põhitegevuse tulude planeerimisel on lähtutud regionaal- ja põllumajandusministeeriumi kohalike omavalitsuste finantskorralduse osakonna poolt Kadrina vallavalitsusele kavandatud tasandus- ja toetusfondi eraldistest ning füüsilise isiku tulumaksu laekumise prognoosist.

Võrreldes 2023. aastaga suurenevad põhitegevuse tulud 2,8%. Riigieelarvest eraldatavad toetused vähenevad 6,8%, ära jäävad 2023.a toetusfondis olnud hooldekodude reformi läbiviimiseks eraldatud toetus, asendus- ja järelhooldusteenuse toetus ja matusetoetus. Füüsilise isiku tulumaksu tõusuks on kavandatud 10,7% võrreldes 2023. aasta eelarvega, tõus sisaldab täiendavat 2,5%-list tulumaksu pensionidelt (ministeeriumi prognoosi kohaselt 257 000 eurot), muudelt tuludelt on tõusuks kavandatud 6%.

**Maksutulud**

Põhitegevuse tuludest moodustavad maksutulud 62,9%. Maksutulud on füüsilise isiku tulumaks, maamaks ja reklaamimaks. Alates 2024.a. laekub füüsilise isiku tulumaksu kohaliku omavalitsuse eelarvesse 11,89% nende isikute maksutavast tulust, kelle rahvastikuregistrijärgne elukoht 1.jaanuari 2024. aasta seisuga on Kadrina vald. Kadrina valla elanike arv 1.jaanuari 2024.a seisuga oli 4733 elanikku. Võrreldes eelmise aasta 1.jaanuari seisuga (4843 elanikku) on valla elanike arv vähenenud 110 inimese võrra. 2023. aastal kasvas füüsilise isiku tulumaksu laekumine 9,5%.

Maamaks laekub 100% kohaliku omavalitsuse eelarvesse. Maa-Amet korraldas maade hindamise 2022. aasta sügisel. Maade hindamise tulemused hakkavad kehtima alates 2024. a algusest. Maamaksu määra kehtestab volikogu protsendina maa maksustamishinnast kolme erineva sihtotstarbegrupi lõikes hiljemalt maksustamisaastale eelneva aasta 1.juuliks. Maamaksu seadusega on kehtestatud piirang, et ühegi maaomaniku maamaks ei saa võrreldes eelneva aastaga suureneda rohkem kui 10%.

Volikogu määrusega 2012 aastast on Kadrina vallas kehtestatud reklaamimaksu tasumise kord ja reklaami paigaldamisele esitatavad nõuded, reklaamimaksuks on planeeritud 2 000 eurot.

**Tulud kaupade ja teenuste müügist**

Kaupade ja teenuste müügist planeeritud tulud (440 500 eurot) moodustavad 4,5% põhitegevuse tuludest ja on kavandatud järgmiselt:

* tulud haridusasutuste majandustegevusest (teiste kohalike omavalitsuste ja lastevanemate poolt tasutud kohatasud ja muud haridusalase tegevuse tulud) 219 300 eurot;
* lapsevanemate poolt tasutavad toitlustuskulud lasteaedades 109 200 eurot
* päästeteenistuse tulud 60 000 eurot;
* üüri ja rendi tulud (sotsiaalkorterid, huvikeskus, tervisekeskus) 37 700 eurot;
* riigilõivud 7 800 eurot;
* koduhooldusteenuse omaosalustasu 3 700 eurot;
* muud tulud (transporditeenused, kultuurikoja tasulised teenused, reklaam vallalehes jne.) 2 800 eurot.

**Saadud toetused tegevuskuludeks**

Tasandusfond on kavandatud summas 449 000 eurot.

KOV tasandusfondi suurus ja jaotamise põhimõtted määratakse 2024. a. Riigieelarve seadusega. Tasandusfondi eesmärk on vahendite kasutamise tingimusi määramata ühtlustada kohaliku omavalitsuse üksuste ülesannete täitmise võimalusi. Tasandusfondi jaotamisel võetakse aluseks kohaliku omavalitsuse üksusele laekuv tulumaks ja maamaks, kohaliku omavalitsuse üksuse elanike arv ja muud kohaliku omavalitsuse üksuse erisused. Tasandusfondi jaotuse kohaliku omavalitsuse üksuste vahel kehtestab Vabariigi Valitsus korraldusega.

Toetusfond on planeeritud summas 2 591 700 eurot. Toetusfond on kavandatud Rahandusministeeriumi esialgsete arvutuste alusel. Tasandus- ja toetusfondi eraldiste täpne jaotus kehtestatakse Vabariigi Valitsuse poolt korraldusega 2024. aasta esimese kvartali jooksul.

KOV toetusfondist eraldatakse vahendeid järgnevate kulude kompenseerimiseks:

* üldhariduskoolide pidamiseks antav toetus, mis on ette nähtud üldhariduskoolide õpetajate ja direktorite tööjõukuludeks, õppekirjanduseks ja koolilõunaks;
* hariduslike erivajadustega lastele tõhustatud abi toetus;
* huvihariduse ja huvitegevuse toetus;
* koolieelsete lasteasutuste õpetajate tööjõukulude toetus;
* toimetulekutoetuste maksmise hüvitis;
* raske- ja sügava puudega laste abi osutamise toetus;
* rahvastikutoimingute hüvitis;
* kohalike teede hoiu toetus.

**Muud saadud toetused tegevuskuludeks**

Eelarve eelnõu koostamisel on arvesse võetud eeldatavad eraldised kokku 138 000 eurot. Kavandatud on toetused:

* toetus Kadrina õpilaskodule 40 000 eurot;
* Kaitseväe ja Kaitseliidu harjutusväljade talumise toetus 36 900 eurot;
* Toetus roheliste investeeringute eriplaneeringu läbiviimiseks 35 000 eurot;
* Vaimse tervise toetus 10 000 eurot;
* toetus Kadrina valla raamatukogule teavikute soetamiseks 9 800 eurot;
* koolipiima ja koolipuuvilja toetus 6 300 eurot.

**Muud tegevustulud**

Muude tegevustuludena on kavandatud 12 000 eurot, maardlate kaevandamisõiguse tasu 6 000 eurot ja tasu vee erikasutusest 6 000 eurot.

**PÕHITEGEVUSE KULUD**

Põhitegevuse kulud suurenevad võrreldes 2023. aastaga 5%. Kulude eelarvestamisel on lähtutud konservatiivsuse printsiibist seades eesmärgiks tagada valla ametiasutuse ja hallatavate asutuste jätkusuutlik toimimine ning kuni 5%-line töötasu suurenemine.

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
| 4,5,6 | **PÕHITEGEVUSE KULUD KOKKU**  | **-9 164 805** | **-9 626 400** |
| 4 | **Antud toetused tegevuskuludeks** | **-859 125** | **-1 155 900** |
| 41 | Sotsiaalabi- ja muud toetused füüsilistele isikutele  | -374 137 | -560 800 |
| 45 | Sihtotstarbelised toetused tegevuskuludeks | -484 988 | -595 100 |
| 5,6 | **Muud tegevuskulud** | **-8 305 680** | **-8 470 500** |
| 50 | Tööjõukulud | -5 345 130 | -5 545 900 |
| 55 | Majandamiskulud | -2 951 988 | -2 884 200 |
| 60 | Muud kulud | -8 562 | -40 400 |

**Antud toetused tegevuskuludeks**

Tegevuskuludeks antavad toetused moodustavad 12% põhitegevuse kuludest. Võrreldes 2023. aastaga suurenevad tegevuskuludeks antavad toetused 34,5%. Füüsilistele isikutele antavad sotsiaalabi toetused suurenevad 49,9%. Seoses hoolekandereformiga suureneb väljaspool kodu osutatava üldhooldusteenuse toetus 68%, samuti tuuakse seoses sotsiaalhoolekande kulude arvestamise põhimõtete muutmisega osa seni majandamiskuludena kajastatud kulusid üle toetusteks. 2023.aastal eraldati riigieelarvest reformi käivitamiseks 127 tuhat eurot, 2024.a. riigieelarvest raha ei eraldata vaid tulubaasi lisandub 2,5% pensionidelt laekuvat tulumaksu, millest 1,88% on ette nähtud väljaspool kodu osutatava üldhooldusteenuse kulude katmiseks ja 0,62% muude kulude katmiseks, mida alates 2024. aastast tasandusfondi kaudu ei rahastata.

Sotsiaalabi ja muude toetustena füüsilistele isikutele makstakse riiklikku toimetulekutoetust, toetust puuetega inimestele ja nende hooldajatele, muid pere sissetulekust mittesõltuvaid toetusi (sünnitoetus, matusetoetus) ja ühekordseid toetusi isikutele kellel on oht saada sotsiaalselt tõrjutuks.

Sihtotstarbelised toetused tegevuskuludeks kasvavad 22,7%. Toetused on ette nähtud kultuuri-spordi- ja muu vaba aja tegevuse toetamiseks ning liikmemaksudeks. Tegevuskuludeks antavatest toetustes suureneb toetus sporditegevusele.

**Muud tegevuskulud**

Muud tegevuskulud moodustavad 88% põhitegevuse kuludest. Muude tegevuskuludena kajastatakse tööjõukulusid ja majandamiskulusid.

**Tööjõukulud**

Tööjõukulud koosnevad töötajatele makstavatest töötasudest ja neile lisanduvatest tööandja maksudest (sotsiaalmaks, töötuskindlustusmakse). Tööjõukuludeks on kavandatud 5 545 900 eurot, mis on 57,6% põhitegevuse kuludest. Tööjõukulud suurenevad võrreldes 2023. aastaga 3,8%.

**Majandamiskulud**

Majandamiskulud moodustavad 30% põhitegevuse kuludest. Majandamiskulud vähenevad võrreldes 2023. aastaga 2,3%. Majandamiskulude vähenemine on tingitud arvestuspõhimõtte muutmisest, 2023. aasta eelarves käsitleti hoolekandeasutustele makstavaid hooldustasusid ja ka muid sotsiaalteenuseid majandamiskuludena 2024. aastal aga füüsilistele isikutele makstavate toetustena.

Majandamiskulud jagunevad majandusliku sisu järgi järgmiselt:

* administreerimiskulud (juhtimise, üldise haldamise ja bürootegevusega seotud kaubad ja teenused);
* uurimis- ja arendustööde kulud;
* lähetuskulud;
* koolituskulud;
* kinnistute, hoonete ja ruumide majandamise kulud;
* sõidukite ülalpidamiskulud;
* info- ja kommunatsioonitehnoloogia kulud;
* inventari majandamise kulud;
* toiduained ja toitlustusteenused;
* meditsiinikulud (esmaabivahendid, töötajate tervisekontrolli kulud);
* teavikute ja kunstiesemete kulud (avalike raamatukogude raamatud);
* õppevahendite ja koolituse kulud (õpikud, mänguasjad, õpilastele korraldatavad ekskursioonid, teistele omavalitsusüksustelt ostetud lasteaia- ja koolitusteenused);
* kommunikatsiooni-, kultuuri- ja vaba aja sisustamise kulud (spordi- ja kultuuriürituste korraldamine);
* mitmesugused majanduskulud (tellitud transporditeenused, oma töötajate tervise edendamise kulud).

**Muud tegevuskulud**

Muude tegevuskuludena on eelarve eelnõus kajastatud reservfond 40 000 eurot ja riigilõivukulud 400 eurot.

**PÕHITEGEVUSE TULEM**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
|   | **PÕHITEGEVUSE TULEM** | **360 525** | **166 800** |

**INVESTEERIMISTEGEVUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
|   | **INVESTEERIMISTEGEVUS KOKKU** | **-911 190** | **-935 970** |
| 38 | Põhivara müük (+) | 217 780 | 0 |
| 15 | Põhivara soetus (-) | -1 975 800 | -1 713 100 |
| 3502 | Põhivara soetuseks saadav sihtfinantseerimine (+) | 1 027 200 | 662 600 |
| 4502 | Põhivara soetuseks antav sihtfinantseerimine (-) | -91 700 | -93 300 |
|   | Tagasilaekuvad laenud | 18 330 | 18 330 |
|   | Finantstulud (+) | 7 000 | 11 000 |
| 65 | Finantskulud (-) | -114 000 | -130 000 |

Investeerimistegevuse eelarvestamisel lähtutakse põhimõttest, et investeeringute kulud ja põhivara soetamiseks antavad toetused kirjendatakse „-“ märgiga ja põhivara soetamiseks saadavad toetused „+“ märgiga.

Investeerimistegevuse kulud kokku on 1 936 400 eurot, sealhulgas põhivara soetamine 1 713 000 eurot, põhivara soetamiseks antavad toetused 85 000 eurot ja intressikulud 130 000 eurot.

Intressikulude eelarvestamisel on lähtutud aasta keskmisest baasintressimäärast 4%, millele lisandub lepingujärgne marginaal.

Investeerimistegevuse tulud kokku on 1 000 430 eurot, sealhulgas põhivara saamiseks saadavad sihtfinantseerimise toetused 971 100 eurot, aktsiaseltsilt Kadrina Soojus tagasi laekuv laen summas 18 330 eurot, millele lisandub intressitulu 1 000 eurot ja üleöödeposiidi intressitulu 10 000 eurot.

**Kavandatavad investeeringuobjektid.**

|  |  |
| --- | --- |
| **Põhivara soetamine kokku** | **1 713 100** |
| Kergteede ühenduste loomine raudteejaamaga | 546 900 |
| Kadrina Keskkooli renoveerimisprojekt | 340 000 |
| Kadrina tervisespordiraja olme- ja teenindushoone rajamine | 359 600 |
| Alevikeskuse väljaehitamine | 152 000 |
| Mustkattega teede renoveerimine | 150 000 |
| Välijõulinnaku rajamine Kadrina KK juurde | 61 700 |
| Kadrina spordikeskuse investeeringud | 50 000 |
| Kadrina terviseraja arendamine | 40 000 |
| Kultuuritänava rajamine | 12 900 |

**Kergteede ühenduste loomine raudteejaamaga** on projektide kogum, mille elluviimiseks on Majandus- ja Kommunikatsiooniministeerium eraldanud sihtotstarbelise toetuse summas 700 000 eurot eesmärgiga rajada kõnniteede võrgustik Kadrina raudteejaamaga ühenduste loomiseks. Toetust saab kasutada kuni 31.12.2024. 2024. aastal on kavandatud kõnnitee raudteejaam-Neeruti tee ehitamine (projekt valmis 2023 aastal) ja kõnnitee projekteerimine ja ehitamine Tapa teele.

**Kadrina Keskkooli renoveerimisprojekt**. Jätkub renoveerimisprojekti koostamine, 2024. aastal valmib põhiprojekt kavandatud on töid summas 340 000 eurot. Projekteerimistööd on kavas lõpetada aprillis 2024.

**Kadrina tervisespordiraja olme- ja teenindushoone** rajatakse regionaalsete tervisespordi-keskuste olme- ja teenindushoonete rajamise toetuste taotlusvooru projekti raames Kadrina tervisespordiraja kõrval olevale kinnistule Viitna tee 13, hoone on mõeldud Kadrina tervisespordiradade külastajate teenindusruumideks (suusavarustuse hoiuruum, varustuse laenutusruum ja liikumistaristu hooldamiseks mõeldud tehnika hoiustamisruum. Projekti kogumaksumuseks oli kavandatud 500 000 eurot. 2023. aastal teostati töid 140 400 euro eest.

**Alevikeskuse väljaehitamine.** 2024 aasta I poolaastal avaneb meede „Kättesaadavad kvaliteetsed avalikud teenused“, kuhu esitame taotluse Kadrina keskosa väljaehitamiseks arhitektuuri konkurssi võidutöö „Põu“ alusel. Taotluse esitamiseks on vaja koostada eelprojekt maksumusega 40 000 eurot. Rahastuse saamise korral on 2024 aastal planeeritud projekteerimistööd, millest toetus katab 60%. 2025 aastal on plaanis ehitustööde teostamine, mille hinnanguline maksumus on suurusjärgus 1,5 miljonit eurot ja omaosalus 40%.

**Valla teede ja tänavate rekonstrueerimiseks** on kavandatud 150 000 eurot. Kavas on rajada mustkattega teid ja teostada pinnakatte taastusremonti, täpsemad kogused selguvad pärast hanke läbiviimist.

**Kadrina spordikeskuse investeeringud** on seotud vajadusega rekonstrueerida olemasolevat sooja vee tootmise süsteemi ning tagada tuleohutus tuletõkkesektsioonide moodustamisega.

**Kadrina terviseraja arendamise** tegevused jätkuvad. Osaleme „Regionaalsete tervise-spordikeskuste edasiarendamise toetus perioodil 2023-2026“ taotlusvoorus. Igal aastal toetab tegevusi Kultuuriministeerium 20 000 euro ulatuses ja vald lisab oma eelarvest 20 000 eurot

2024. aastal on kavas vee- ja elektritrasside arendamine ja lumekahuri ostmine.

**Kultuuritänava rajamine** üle on toodud 2023. aasta teostamata jäänud tööde osa. 2023 a. eelarvesse oli planeeritud töid 30 000 eurot stendide valmistamiseks ja paigaldamiseks. Detsembris valmisid stendid, paigaldamine jääb 2024. aastasse.

**Põhivara soetamiseks antavad toetused.**

|  |  |
| --- | --- |
|  | **Eelarve 2024** |
| **Põhivara soetamiseks antavad toetused kokku** | **93 300** |
| Hajaasustuse programmi toetus | 55 000 |
| Vee-ja kanalisatsioonisüsteemide parendamise toetus | 10 000 |
| Eraparklate rajamise toetus | 10 000 |
| Erateede korrashoiu toetus | 10 000 |
| Rakvere Haigla investeerimistoetus | 8 300 |

Hajaasustuse programmi eesmärgiks on parandada maapiirkondades elavatele inimeste elutingimusi ning seeläbi aidata kaasa elanike arvu püsimisele maapiirkondades. Programmist toetatakse majapidamiste veevarustus- ja kanalisatsioonisüsteemide, juurdepääsuteede ning autonoomsete elektrisüsteemidega seotud tegevusi. Programmi raames tehtud investeeringuid rahastatakse võrdsetes osades toetusena riigieelarvest ja valla eelarvest ning toetuse saaja omaosalusena.

Erateede ehitus- ja remonttööde ning eraparklate ehitamise kuludest hüvitatakse volikogu poolt kehtestatud toetuste andmise korra alusel kuni 50% , kuid mitte rohkem kui 3 000 eurot ühe objekti kohta.

Vee- ja kanalisatsioonisüsteemide rajamise või parendamise toetust eraldatakse volikogu määrusega kehtestatud Kadrina valla elamute vee- ja kanalisatsioonisüsteemide rajamise või parendamise korra alusel.

AS Rakvere Haigla üldkoosoleku otsusega jagatakse iga-aastane investeeringutoetus haigla aktsionäride vahel. Arvestuse aluseks on võetud eelmisel aastal kasutatud voodipäevade arv kohaliku omavalitsuse kohta. Investeeringutoetuse sihtotstarve on haigla renoveerimiseks võetud investeerimislaenu tagasimaksmises osalemine ning uute investeeringute kaasfinantseerimine.

**Põhivara soetamiseks saadavad toetused.**

|  |  |
| --- | --- |
|  | **Eelarve 2024** |
| **Põhivara soetamiseks saadavad toetused** | **971 100** |
| MKM toetus Kadrina raudteejaama ühendamiseks kergteede võrgustikuga | 546 900 |
| Kadrina tervisespordiraja olme- ja teenindushoone rajamiseks | 265 700 |
| Alevikeskuse väljaehitamise toetus | 63 500 |
| MATA programmi toetus välijõulinnakule | 50 000 |
| Hajaasustuse programmi toetusteks | 25 000 |
| Kadrina terviseraja arendamise toetus | 20 000 |

**EELARVE TULEM**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
|   | **EELARVE TULEM ( ÜLEJÄÄK(+)/PUUDUJÄÄK(-)** | **-550 665** | **-769 170** |

Eelarve tulemiks on puudujääk 769 170 eurot. Eelarve viiakse tasakaalu finantseerimistegevuse netosummaga ja 2023. aasta kasutamata jäägist 604 870 euro suunamisega 2024 aasta kulude katteks.

**FINANTSEERIMISTEGEVUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
|   | **FINANTSEERIMISTEGEVUS** | **184 300** | **164 300** |
|   | Kohustuste võtmine (+) | 900 000 | 700 000 |
|   | Kohustuste tasumine (-) | -715 700 | -535 700 |

Kavandatud on võtta 700 000 eurot laenu investeerimistegevuse kulude katmiseks.

Kehtivate laenulepingute järgsete maksegraafikute alusel makstakse 2024. aastal tagasi 535 700 eurot.

**LIKVIIDSETE VARADE MUUTUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2023** | **Eelarve 2024** |
|   | **LIKVIIDSETE VARADE MUUTUS** | **-326 365** | **-604 870** |

Raha jääk seisuga 31.12.2023 a. oli 1 123 068 eurot, millest 604 870 eurot suunatakse 2024. aasta eelarve kulude katmiseks.

**PÕHITEGEVUSE KULUD TEGEVUSALADE JÄRGI**

Põhitegevuse kulude eelarve on kavandatud konservatiivselt vastavuses põhitegevuse tulude kasvule. Eesmärgiks on seatud tagada vallale seadusega kehtestatud ülesannete täitmine ja elanikkonnale teenuste pakkumine eelarve võimaluste piires.

**01 Üldised valitsussektori teenused**

Kavandatakse üldise iseloomuga valitsussektori teenused nagu volikogu, vallavalitsuse, valimiste korraldamise, registrite pidamise, omavalitsusliitude ja muude liikmemaksude ning valitsussektori võla teenindamise kulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **01** | **Üldised valitsussektori teenused** | **578 242** | **578 600** |

Üldiste valitsussektori teenuste kulud võrreldes 2023. aastaga suurenevad 1,9%. Tööjõukulud on 401 000 eurot, majandamiskulud 88 800 eurot, reservfondiks on kavandatud 40 000 eurot, erinevate organisatsioonide liikmemaksude tasumiseks 33 500 eurot ja kaasavaks eelarveks 15 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01110 | Vallavolikogu | 61 500 | 61 500 |

Volikogu esimehe ja komisjonide esimeeste tööjõukulud on 49 300 eurot. Tasude määramine toimub volikogu poolt. Volikogu majandamiskulud on 12 200 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01112 | Vallavalitsus | 421 500 | 434 100 |

Vallavalitsuse kulud võrreldes 2023. aastaga suurenevad 3%. Personalikulud on 351 700 eurot vallavalitsuse teenistujatele (9 ametikohta) vallavanemale ja viiele vallavalitsuse liikmele.

Majandamiskuludeks (bürookulud, koolituskulud, isikliku sõiduauto kasutamise hüvitised, infotehnoloogiakulud ja muud) on kavandatud 71 900 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01112 | Kaasav eelarve | 6 400 | 15 000 |

Kaasava eelarve eesmärgiks on kodanikualgatuse kaasamine valla arengusse ja teadlikkuse tõstmine valla eelarve koostamisest. Olenevalt esitatud ettepanekutest viib ettepaneku ellu ettepaneku tegija või ettepaneku tegija koostöös vallavalitsusega. Eelarvesse on kavandatud kulu sihtfinantseerimise toetusena ettepaneku tegijale. Esialgselt oli 2023. aasta eelarvesse kavandatud 15 000 eurot, kuid ettepanekuid laekus väiksemas summas.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01114 | Reservfond | 6 642 | 40 000 |

2023. aastal on reservfondi planeeritud 40 000 eurot ettenägematute kulude katmiseks.

Vastavalt Kadrina valla finantsjuhtimise korrale on 2023 aastal reservfondist kantud vahendeid eelarve teiste osade suurendamiseks 33 358 eurot ja reservfondi jääk 15.11.2023 on 6 642 eurot. Reservfondi suuruseks 2024. aastal on kavandatud 40 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01330 | Valla arengukava | 41 000 | 5 000 |

Kavandatud on vahendid arengukava tegevuste elluviimiseks vajalike uuringute tellimiseks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 01600 | Liikmemaksud ja muud üldised teenused | 32 200 | 33 500 |

Liikmemaksud on seotud osalemisega erinevates liitudes ja organisatsioonides (Lääne-Viru Omavalitsuste Liit, Eesti Linnade ja Valdade Liit, Põhja-Eesti Ühistranspordikeskus, MTÜ Arenduskoda), mille eesmärk on kohalike omavalitsuste ühistegevuste arendamine juhtorganite kaudu, koostööprojektides osalemine, ühisürituste korraldamine, kogemuste vahetus jne.

**02 Riigikaitse**

Riigikaitse valdkond on üldiselt riigi funktsioon ning nimetatud valdkonnas on kohalikel omavalitsustel ainult üksikud ülesanded. Vastavalt riigi raamatupidamisreeglitele käsitletakse riigikaitse valdkonnas Kaitseväe ja Kaitseliidu harjutusväljade talumise toetust ja selle toetuse arvelt tehtavaid kulutusi.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **02** | **Riigikaitse** | **0** | **36 900** |

Alates 2023. aastast makstakse hüvitist omavalitsusüksusele, mille territooriumil paikneb harjutusväli ja harjutusvälja ümbritsev ala (mõjuala), ja omavalitsusüksusele, mille territooriu-mil paikneb üksuse mõjuala. Omavalitsusüksusele makstakse hüvitist siis, kui mõjualal paiknevad ehitisregistrisse kantud eluruumid.

|  |  |  |
| --- | --- | --- |
| **Nimetus** | **Eelarve 2023** | **Eelarve 2024** |
| Kaitseväe harjutusväljade hüvitis | 0 | 73 800 |

Hüvitis peab olema vastavuses harjutusväljade kasutamise ja arendamisega kaasneva häiringuga omavalitsusüksuste elanikele ning võimaldama omavalitsusüksustel rakendada häiringu kompenseerimiseks vajalikke meetmeid. 2023. aasta eraldis summas 36 900 eurot jäi kasutamata, seega 2024 a. kokku 73 800 eurot. Täpsemad tegevused selguvad koostöös kogukonnaga. Esialgsete läbirääkimiste alusel on kavas Mõndavere tee rekonstrueerimine.

**03 Avalik kord ja julgeolek**

Avaliku korra ja julgeoleku korraldamisena käsitletakse teenuseid, mis on suunatud isikutele turvalisuse tagamiseks. Kadrina vallas on sellised teenused tuletõrje- ja päästeteenused ning üldise turvalisuse tagamise tegevused.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **03** | **Avalik kord ja julgeolek** | **81 870** | **71 500** |

Avaliku korra ja julgeoleku kulud vähenevad 12,7% kuna 2023 a. eelarves olid lisaks tavapärastele tegevuskuludele ka ühekordsete sihtfinantseerimise toetuste arvel tehtavad kulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 03200 | Kadrina Valla Päästeteenistus | 75 870 | 65 500 |

Päästeteenistuse kuludest 45 000 eurot kaetakse Päästeameti poolt tegevustoetusena. Tööjõukuludeks on kavandatud 40 500 eurot päästeauto juhi ja päästeteenistuse direktori ning vabatahtlikele päästjatele väljasõitudel osalemise tasustamiseks. Päästetehnika hooldamise ja kütusekuludeks on ette nähtud 25 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 03600 | Üldine turvalisus | 6 000 | 6 000 |

Kavandatud on kaamerate paigaldamine ja muud turvalisusega seotud tegevused.

**04 Majandus**

Majandusvaldkonna kulud on valla teede ja tänavate korrashoiu kulud, liikluskorralduse kulud, üld- ja detailplaneeringute koostamise kulud ning muude majandusega seotud tegevuste kulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **04** | **Majandus** | **497 500** | **532 700** |

Majandusvaldkonna kulud suurenevad seoses riigieelarvest eraldatud eriplaneeringu toetuse arvelt tehtavate kuludega.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 04510 | Liikluskorraldus | 17 000 | 10 000 |

Kavandatud on kulud bussiootekodade ehitamiseks ja renoveerimiseks ning liiklus-korraldusvahendite paigaldamiseks ja hoolduseks (liiklusmärgid, tänavate nimesildid, külaviidad). Kulud võrreldes 2023. aastaga vähenevad 7 000 euro võrra, mis oli lisaeelarvega lisatud erakorraline kulu Kadrina bussiootekoja remondiks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 04510 | Valla teede ja tänavate korrashoid | 115 000 | 125 000 |

Põhitegevuse kuludele teede korrashoiuks ja remondiks lisanduvad investeerimistegevuse eelarveosas kavandatud investeeringud summas 150 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 04740 | Üldine planeerimine ja detailplaneeringud | 60 000 | 100 000 |

Kavandatud on valla üldplaneeringu lõppmakse ja vahendid vajalike detailplaneeringute koostamiseks Huljal ja Kadrinas. Eriplaneeringu toetuse arvelt on kavandatud tööjõukuludeks on kavandatud 30 100 eurot ja majandamiskuludeks 4 900 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 04900 | Kinnisvarainvesteeringud | 27 700 | 6 000 |

Kadrina vallale kuuluvad korterimandid Kalevipoja 8-22 ja 8-25, Pargi 20-10, Pargi 26-5 ja Sauna 1-9. Korteriühistutele makstavad remondifondi kulud on 2 500 eurot, muud kinnisvarainvesteeringutega seotud kulud 3 500 eurot. Üürnike poolt saadav üüritulu on kavandatud 6 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 04900 | Majandusosakond | 277 800 | 291 700 |

Majandusosakonna kulud võrreldes 2023. aastaga suurenevad 5%.

Tööjõukulud 5,3 teenistuja ametikohale on 162 200 eurot. Majandamiskulud on 129 500 eurot, sealhulgas vallamaja hoone ja ruumide majandamiskulud (küttekulu, elektrikulu, korrashoiu- ja remondikulu, valvekulu) on 61 600 eurot, info- ja kommunikatsioonitehnoloogiakulud 26 900 eurot, sõidukite majandamise kulud (bussi hooldus- ja kütuse kulud, isikliku sõiduauto kasutamise kulude hüvitamine) 19 500 eurot, inventari majandamiskulud 7 700 eurot.

**05 Keskkonnakaitse**

Keskkonnakaitsealased teenused on suunatud inimtegevuse jäätmete käitlemisele ja likvideerimisele, looduskeskkonna säilitamisele ning inimeste keskkonnateadelikkuse tõstmisele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **05** | **Keskkonnakaitse** | **291 100** | **305 000** |

Keskkonnakaitse valdkonna kulud suurenevad 5%. Suurenevad kulud avalike alade korras-hoiule ja lisaeelarvega vähendatud haljastuse kulud taastatakse 2023 a. esialgse eelarve tasemele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 05100 | Jäätmekäitlus | 50 000 | 50 000 |

Kavandatud on tavapärased kulud Kadrina jäätmejaama haldamiseks, prügiveokuludeks Viitnal ja Huljal, ebaseaduslikult ladestatud prügi koristamiseks ja eterniidi kogumiseks ning aiajäätmete ja okste veoks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 05101 | Kadrina valla avalike alade korrashoid | 70 100 | 75 000 |

Avalike alade korrashoiukulud suurenevad 7% seoses ostetavate teenuste kallinemisega, mis omakorda on põhjustatud alampalga 13% -lisest suurenemisest 2024. aastal.

Planeeritud on kulud muru niitmiseks Kadrinas, Huljal, Vohnjas, Kadrina ja Hulja aleviku heakorratöödeks ning bussijaamade koristuseks, teeservade niitmiseks ja teede ning tänavate puhastuseks ning muudeks heakorratöödeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 05101 | Lumetõrje | 170 000 | 170 000 |

Lume ja libeduse tõrje kulud on kavandatud viimase nelja aasta keskmiste kulude alusel.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 05400 | Haljastus (paisjärved) | 1 000 | 10 000 |

Kulud on taastatud 2023. aasta esialgse eelarve tasemele. Kavandatud on kulud Kadrina ja Loobu paisjärve hoolduseks, sealhulgas Loobu paisjärve kalatrepi remondiks.

**06 Elamu- ja kommunaalmajandus**

Elamu- ja kommunaalmajanduse alased teenused on suunatud elu(olme)keskkonna korraldamisele, korrastamisele, esteetiliseks muutmisele ja arendamisele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **06** | **Elamu- ja kommunaalmajandus** | **103 000** | **119 000** |

Elamu- ja kommunaalmajanduse valdkonnas suurenevad kulud 15%. Tänavavalgustuse kulud taastatakse 2023a. aasta esialgse eelarve tasemele, muud elamu- ja kommunaalmajanduse kulud suurenevad 5 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 06400 | Tänavavalgustus | 60 000 | 70 000 |

Elektri kuluks Kadrinas, Huljal ja ülejäänud külades (Viitna, Kihlevere, Vohnja, Ridaküla) on kavandatud 40 000 eurot, tänavavalgustusrajatiste remondi ja hoolduse kulud on 30 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 06605 | Muu elamu- ja kommunaalmajandus | 43 000 | 59 000 |

Ette on nähtud kulud kalmistute hooldamiseks, heakorrakulud, tegevustoetus saunateenusele, haljastuse hoolduse ja arendamise kulu ning hulkuvate loomade varjupaigateenuse kulu. Kulud suurenevad seoses teenuste hinna kallinemisega ja täiendavate objektide lisandumisega (nt. Rakvere tee haljasala).

**07 Tervishoid**

Tervishoiukuludena käesolevas eelarves käsitletakse toetusi tervishoiuasutustele ning Kadrina tervisekeskuse maja haldamise kulusid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **07** | **Tervishoid** | **19 500** | **13 600** |

Tervishoiukulud vähenevad 30%, seoses Kadrina Tervisekeskuse hoone ümbruse heakorratööde üleviimisega elamu- ja kommunaalmajanduse eelarvesse.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 07210 | Üldhaigla teenused (Rakvere Haigla) | 2 500 | 2 500 |

MTÜ Rakvere Haigla liikmemaks. Kadrina vallal on AS Rakvere Haigla omaniku MTÜ Rakvere Haigla asutajaliikmena liikmemaksu tasumise kohustus.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 07310 | Kadrina Tervisekeskus | 17 000 | 11 100 |

Kadrina Vallavalitsus Kadrina tervisekeskuse omanikuna katab üldised maja haldamiskulud ja rendile andmata ruumide kommunaalkulud.

Rendile antud ruumide kommunaalkulud katavad rentnikud, lisaks on rentnikega sõlmitud lepingud, mille alusel tasub OÜ Kadrina Tervisekeskus renti 5 240 eurot aastas ja OÜ Kadrina Hambaravi 1 260 eurot aastas.

**08 Vaba aeg, kultuur ja religioon**

Vaba aja tegevused on sporditegevus, vabaõhurajatiste (laste mänguväljakud, pargid) hooldamine ja käitamine, noorsootöö ja noortekeskused ja muud vaba aja tegevused (ühisürituste korraldamine, külaliikumine jne). Kultuuri valdkonna tegevused on rahva- ja kultuurimajade tegevus, raamatukogude tegevus, vallalehe väljaandmine.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **08** | **Vaba aeg, kultuur ja religioon** | **978 750** | **998 000** |

Vaba aja, kultuuri ja religiooni tegevusvaldkonnas suurenevad kulud 1,8%. Tegevuskuludest on 355 800 eurot ette nähtud tegevustoetusteks, 307 000 eurot tööjõukuludeks ja 335 200 eurot majandamiskuludeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08102 | Üldine sporditegevus | 301 000 | 319 000 |

SA Kadrina Spordikeskus tegevuse toetuseks on kavandatud 240 000 eurot (kasv 8,1%). Spordiklubide tegevust ja spordiüritusi toetatakse summas 71 000 eurot. Valla esindamiseks spordivõistlustel (suve- ja talimängud, osalustasud) ja muudeks tegevusteks on 8 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08103 | Vabaõhurajatised | 33 000 | 26 000 |

Ette on nähtud kulud rajatiste ja Kadrin Keskkooli staadioni korrashoiuks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08109 | Vaba aja tegevused | 52 588 | 51 000 |

Vallavolikogu poolt kehtestatud toetuste jagamise korra alusel vabaajaürituste ja külaliikumise toetusteks ja muudeks üritusteks on ette nähtud 45 000 eurot. Kadrina valla tunnustuse avaldamise korra alusel preemiate (elutöö preemia ja aasta tegija auhind) maksmiseks on 6 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08201 | Kadrina valla raamatukogu | 210 862 | 218 300 |

Kadrina valla raamatukogul on põhikogu Kadrinas ja neli filiaali (Huljal, Kihleveres ja Vohnjas).

Tööjõukuludeks 6 töötajale on ette nähtud 128 200 eurot, majandamiskuludeks 90 100 eurot. Majanduskuludest on suurimad kulud teavikute ostmiseks 36 100 eurot (millest riigi poolne toetus on 9 800 eurot) ning Kadrina raamatukogu ja kolme filiaali hoonete majandamise kulud 31 300 eurot, administreerimiskulud 7 900 eurot (millest 6 200 eurot on avalikuks kasutamiseks ettenähtud perioodika tellimise kulud), kulud ürituste korraldamiseks 3 500 eurot, info- ja kommunikatsioonitehnoloogia kulud 6 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08202 | Kadrina Kultuurikoda | 360 500 | 362 700 |

Kavandatud on kultuurivaldkonna tegevusteks 203 300 eurot ja noorsootööks 159 400 eurot. Kultuurikoja põhitegevuse kuludest 172 400 eurot on tööjõukulud ja 190 300 eurot majandamiskulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08300 | Valla ajaleht | 17 200 | 17 400 |

Kavandatud on kulud korrektori ja kujundaja tasudeks 6 400 eurot, lehe trükkimiseks 6 000 eurot ja levitamiseks 5 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 08400 | EELK Kadrina Katariina Kogudus | 3 600 | 3 600 |

Tegevustoetus kirikuhoone haldamiseks ja kogukonna tegevusteks.

**09 Haridus**

Hariduse valdkonna kuludena käsitletakse õppekavade alusel õpilastele alus- ja üldhariduse andmise kulusid selleks ettenähtud asutustes ning hariduse osutamisega lahutamatult seotud abiteenuste kulusid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **09** | **Haridus** | **5 791 376** | **5 946 100** |

Haridusvaldkonna kulud suurenevad 2,5%. Esialgseks tööjõukulude kasvuks kujunes 2,7%. Tööjõukulude summad täpsustuvad kui selguvad riigieelarvest õpetajate töötasudeks ja lasteaiaõpetajate täiendavaks töötasuks eraldatavad täpsed summad. Riigieelarvest haridustoetuste, sealhulgas ka õpetajate palgatoetuse eraldamisel on aluseks õpilaste arv, mis Kadrina valla koolides on võrreldes 2023. aastaga 46 õpilase võrra väiksem. Sellest tulenevalt suureneb esialgsete arvutuste kohaselt Kadrina vallale pedagoogide palkadeks eraldatav toetus 2024. aastal 2%.

Majandamiskulud kasvavad 2,4%.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09110 | Ostetud lasteaiakohad | 55 000 | 45 000 |

Teistele kohalikele omavalitsustele ja eralasteaedadele tasutavad kohamaksud laste eest, kelle rahvastiku-registri järgne elukoht on Kadrina vallas. Oktoobrikuu seisuga oli selliseid lapsi 7 ja keskmine lasteaiakoha maksumus oli 489 eurot kuus.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09110 | Kadrina Lasteaed Sipsik  | 1 497 840 | 1 602 400 |

Kadrina lasteaias Sipsik on 2024. aastal kokku 15 lasteaiarühma, neist 11 Kadrinas ja 4 Huljal, kokku on lasteaia nimekirjas 216 last. Võrreldes 2023. aastaga on lisandunud 2 rühma. Lasteaia koosseisus on 61,8 ametikohta. Koosseisus on 26 õpetajat, 15 õpetaja abi ja 8 õpetaja assistenti, 3 eripedagoogi, 2 tugiisikut. Magistriharidusega õpetaja palgaks on kavandatud 1803 eurot ja kõrgharidusega õpetaja palgaks 1623 eurot, mis on eelduseks riigipoolse lasteaiaõpetajate tööjõukulude toetuse saamiseks suurusjärgus 47 tuhat eurot. Personalikulud kokku on 1416 700 eurot.

Majandamiskulud on 185 700 eurot, millest 110 000 eurot on hoonete majandamise kulud, inventari kulud on 22 000 eurot (rühmade mööbli süsteemne uuendamine, pehme inventari uuendamine ja muu inventar), õppevahendite ja muud koolituse kulud on 17 300 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09110 | Toitlustamine lasteaias Sipsik | 152 900 | 145 000 |

Toiduvalmistamise kuludeks kokku on kavandatud 158 500 eurot, millest lapsevanemad tasuvad 98 000 eurot ehk 68%. Toidupäeva maksumuseks lapsevanematele on hoolekogu ettepanekul kinnitatud aiarühmas on 3,48 eurot ja sõimerühmas 2,82 eurot (kulupõhine maksumus vastavalt 5,12 ja 4,15 eurot).

Toitlustamiskuludest 57 700 eurot on kulud personalile (kaks kokka ja toiduvedaja), 87 700 eurot on majandamiskulud. Toiduainete ostmiseks on kavandatud 75 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09110 | Vohnja Lasteaed-Algkool lasteaed | 211 560 | 214 900 |

Raamatupidamise arvestust lasteaed-algkoolides peetakse eraldi põhihariduse ja alushariduse osas. Lasteaias on 2023. a novembri seisuga kaks lasteaiarühma kokku 22 lapsega. Lasteaia osa tööjõukulud on 155 000 eurot ja majandamiskulud 59 600 eurot. Maja ülalpidamise kulud on arvestuse lihtsustamiseks kajastatud lasteaia osa kuludena.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09212 | Vohnja Lasteaed-Algkool algkool | 96 000 | 101 200 |

Koolis on 2022. aasta novembri seisuga 14 õpilast. Riigipoolne eeldatav toetus 2024. aastaks on 41 000 eurot õpetajate tööjõukuludeks ja õppekuludeks. Põhitegevuse kuludest on tööjõukulud 99 700 eurot ja 1 500 eurot on ette nähtud õppekuludeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09212 | Ostetud koolitusteenused | 67 000 | 100 500 |

Koolitusteenuseid ostetakse teistelt omavalitsustelt, kus Kadrina valla lapsed õpivad. Kadrina valla registris olevaid õpilasi, kes õpivad teiste omavalitsuste koolides oli 10.11.2023 seisuga kokku 56 õpilast. Õppekoha tegevuskulu maksumuseks kuus ühe õpilase kohta on arvestatud 102 eurot, välja arvatud erivajadustega õpilaste koolid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09212 | Kadrina Keskkool | 3 015 476 | 2 964 000 |

Õpilaste arv Kadrina Keskkoolis 2023. aasta oktoobri seisuga on 624 õpilast, sealhulgas põhikooli osas 492 õpilast ja gümnaasiumi osas 132 õpilast. Kokku on Kadrina Keskkoolis 72,7 töökohta, neist 2,4 juhi ametikohta (direktor ja 3 õppejuhti kokku 1,4 ametikohaga), 5 tippspetsialisti, 52 õpetajat, 4 abiõpetajat, 3 keskastmespetsialisti, 3,3 tugispetsialisti ja 3 abipersonalitöötajat. Tööjõukuludeks on kavandatud 2 327 300 eurot, millest 1 861 700 eurot kompenseeritakse riigieelarvest. Tööjõukulud võrreldes 2023.aastaga vähenevad 1,4%. Õpetajate tööjõukulud suurenevad 3,2%, vähenemine toimub abiteenuseid pakkuvate töötajate töökorralduse muutmise arvelt. Õpetajate tööjõukuludeks on kokku kavandatud 1 866 300 eurot, sealhulgas põhikooli õpetajate tööjõukuludeks 1 502 500 eurot ja gümnaasiumiõpetajate tööjõukuludeks 363 800 eurot.

Majandamiskulud on 626 700 eurot, sh küttekulud 115 000, elektrikulud 60 000 eurot ja ruumide korrashoiukulud 138 700 eurot, õppevahendite ja muud koolituskulud 133 400 eurot, inventari kulud 24 400 eurot. Majandamiskuludest kaetakse riigieelarvest 136 500 eurot, toetus on ette nähtud eri- ja tõhustatud tuge vajavate õpilaste õppe korraldamiseks, õppekirjanduse soetamiseks ja kultuuriranitsa programmile.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09510 | Huviharidus ja huvitegevus | 115 000 | 125 000 |

Kavandatud on ostetud huvihariduse teenuste kulud, toetused noortega tegelevatele kultuuri- ja spordiseltsidele ning kultuuri ja spordi ning huvitegevuse kulud hallatavatele asutustele. Täpsem jaotamine lähtub huvihariduse kavast ja volikogu määrusest.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09510 | Kadrina Kunstidekool | 231 700 | 245 500 |

Kadrina Kunstidekoolis õpib 85 õpilast, neist 75 muusikaosakonnas ja 15 kunstiosakonnas. Lapsevanemate poolt hüvitatav õppetasu on 19 000 eurot.Koosseisu kuulub 8 ametikohta.

Põhitegevuse kuludest on personalikulud 235 500 eurot ja majandamiskulud 9 000 eurot. Ruumide majandamiskulud kaetakse Kadrina Kultuurikoja eelarvest.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09600 | Koolitransport | 100 000 | 112 000 |

Koolitranspordi korraldamiseks viidi 2019. aastal läbi riigihange, mille võitis MK Autobuss AS, leping kehtib kuni 15.06.2024. Koolitranspordi kulud suurenevad seoses lepingu muudatusega kaasnenud teenuse hinna tõusuga.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09601 | Koolitoit Vohnja Lasteaed-Algkoolis | 13 300 | 14 800 |

Kavandatud nii kooliõpilaste kui lasteaialaste toitlustamise kulud kuna toidu valmistamine toimub ühiselt. Kulud suurenevad seoses toiduainete hindade suurenemisega. Kulud kaetakse lapsevanemate ja töötajate tasudega toitlustamise eest, riigipoolse koolitoidu toetusega ja koolitoidu- ja koolipuuviljatoetusega.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09601 | Koolitoit Kadrina Keskkoolis | 152 000 | 200 000 |

Kavandatud on õpilaste koolilõuna kulu 623 õpilasele ja õpilastele pakutava hommikupudru kulu. Läbiviidud hanke tulemusena on hanke võitjaga (Stadnik Toitlustus OÜ) sõlmitud toitlustusteenuse leping perioodiks 01.09.2022 kuni 30.06.2024. Septembrist 2024 on kavandatud toidupäeva hinna muutus. Riigipoolse toetusena kaetakse koolitoidu kuludest 109 200 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09602 | Kadrina õpilaskodu | 61 300 | 52 600 |

Kavandatud on riiklikult toetatavale õpilaskodu kohale vastuvõetud õpilaste kulud õpilaskodus. Õpilaskodus on 2,55 koosseisukohta tööjõukuludega 36 900 eurot ning majandamiskulud on

15 700 eurot. Tuludena on kavandatud toetus 20 kohale summas 40 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 09800 | Hariduse üritused | 22 300 | 22 800 |

Õpetaja ja tugispetsialisti stipendiumiteks on planeeritud 8 000 eurot. Volikogu määrustega kehtestatud Kadrina valla haridusstipendiumi väljaandmiseks ja Kadrina Keskkooli gümnaasiumiastme edukamate õpilaste premeerimiseks on kokku eraldatud 7 300 eurot. Haridusvaldkonna strateegia arendamiseks ja muudeks haridusüritusteks 7 500 eurot.

**10 Sotsiaalne kaitse**

Sotsiaalne kaitse on meetmete kogum, mille ülesandeks on parandada üksikisiku või leibkonna toimetulekut sissetuleku osalisest või täielikust kaotusest põhjustatud toimetulekuriski või toetusvajaduse ilmnemisel. Eesmärgiks on pakkuda abi erinevate riskide ja vajaduste ( haigus, puue, vanadus, toitjakaotus, pere ja lapsed, töötus jne.) korral.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| **10** | **Sotsiaalne kaitse** | **823 467** | **978 100** |

Kulud sotsiaalsele kaitsele suurenevad võrreldes 2023. aastaga 18,8%, suurenemine on olulises osas seotud riigi poolt 1.juulist 2023 a. käivitatud hoolekandereformiga.

Sotsiaalse kaitse kuludest on kavandatud toetuste maksmiseks 556 500 eurot, tööjõukuludeks 265 500 eurot ning majandamiskuludeks 156 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10121 | Muu puuetega inimeste sotsiaalne kaitse | 62 000 | 80 100 |

Puuetega inimeste hooldajate toetuse ja sotsiaalmaksu kulu on 34 000 eurot, puuetega inimeste eluruumi füüsilise kohandamise, puuetega inimeste sotsiaaltranspordi ja nõustamisteenuse kulu on 35 000 eurot, kulud puudega isikute hoolekandeasutustele 8 000 eurot, tugiisikuteenus täisealistele 2 000 eurot, toetused puudega inimeste ühendustele ja riigilõivukulu 1 100 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10121 | Raske ja sügava puudega laste teenuse toetus | 27 000 | 28 100 |

Ette on nähtud puudega lastele tugiisikuteenuse personalikuludeks 12 100 eurot, abivahendite kompenseerimiseks, laste ja nende vanemate nõustamiseks ja puudega laste transpordikulude katmiseks 16 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10200 | Väljaspool kodu osutatav üldhooldusteenus | 206 000 | 306 000 |

Hooldekodudes olevatele eakatele hooldustoetuse maksmiseks on kavandatud 306 000 eurot, arvestatud on keskmiselt 45 hooldusel oleva isikuga.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10201 | Muu eakate sotsiaalne kaitse | 51 900 | 106 300 |

Majutuseta sotsiaalabi teenuse osutamiseks Kadrina päevakeskuses on kavandatud 16 000 eurot ja eakate teenusmaja eskiisprojekti koostamiseks 25 000 eurot.

Koduteenusteks eakatele on kavandatud 65 300 eurot. Kulud on suurenenud 25,8% seoses avahooldajate palga tõusuga. Kavandatud on kolme avahooldaja (koduteenuse osutaja) tööjõukuludeks 60 500 eurot ja isikliku sõiduauto kasutamise ja sidekulude hüvitamiseks 7 700 eurot. Koduteenuse omaosaluseks on eelarve tuludes kajastatud 3 700 eurot.

Koduteenuse eesmärgiks on tagada abivajavate inimeste toimetulek neile harjumuspärases keskkonnas, mis aitab kaasa elukvaliteedi säilitamisele ja vähendab vajadust hooldekoduteenustele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10400 | Asendus- ja järelhooldusteenus | 46 300 | 30 000 |

Asenduskoduteenus on alates 2024. aastast kohaliku omavalitsuse tulubaasist rahastatav teenus. Eelarvestatud on asendushooldusteenus MTÜ-s Maria ja lapsed ühele lapsele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10402 | Muud toetused peredele ja lastele | 58 600 | 60 500 |

Sünnitoetusteks on kavandatud 20 000 eurot (arvestatud on 50 lapse sünniga) õppetoetusteks (esimesse klassi astuja toetus, toidukulude toetus, õppevahendite soetamise toetus, eluasemekulude kompensatsioon) 23 000 eurot ja matusetoetusteks ning omasteta isikute matmise kuludeks 17 500 eurot. Alates 2024. aastast riigieelarvest matusekulude toetust ei eraldata.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10600 | Sotsiaalelupindade haldamine | 31 200 | 33 600 |

Kavandatud on sotsiaalkorterite remondi kulud ja pangalaenude tagasimaksed 12 100 eurot, kommunaalkulud (küte, elekter, vesi- ja kanalistsioon) ja korrashoiu-teenuste (prügivedu, muru niitmine jm) kulud kokku 21 500 eurot.

Kadrina valla omandis on sotsiaalmaja Leikude külas kokku 6 korteriga, 5 sotsiaalkorterit Kihlevere külas ja üks sotsiaalkorter Kadrinas. Sotsiaalelupindade haldamise kommunaalkulude eest tasub vallavalitsus teenuse osutajale ja esitab edasi arved eluruumide kasutajatele. Elupindade rentnikelt on planeeritud koguda üüri ja üüriga kaasnevate kulude katmist summas 15 800 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10701 | Riiklik toimetulekutoetus | 110 937 | 91 000 |

Vahendid toimetulekutoetuste väljamaksmiseks ja sotsiaaltoetuste ning teenuste osutamise korraldamiseks eraldatakse riigieelarvest. Toimetulekutoetuse taotlemine, arvestamine, määramine ja maksmine on reguleeritud sotsiaalhoolekande seadusega.

Toimetulekutoetuse arvestamise aluseks on üksi elava isiku või perekonna kõigi liikmete eelmise kuu netosissetulek, jooksval kuul tasumisele kuuluvad eluruumi alalised kulud ning kehtestatud toimetulekupiir.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelarve 2024** |
| 10702 | Muu sotsiaalsete riskirühmade kaitse | 113 930 | 112 600 |

Muude sotsiaalsete riskirühmade kaitse hõlmab ühekordsete toetuste pakkumist isikutele, kes on sotsiaalselt tõrjutud või kellel on oht sattuda sotsiaalselt tõrjutuks.

Ühekordsete sotsiaaltoetuste liigid on

* toetus õnnetusjuhtumi või kriisiolukorra puhul (perekonnaliikme surm, töövõimetuks muutumine või raske haigus, tulekahju, vargus, eluaseme puudumine erakorralistel asjaoludel jms);
* toetus ortopeediliste, invatehniliste ja muude abivahendite ostmiseks või üürimiseks;
* toetus retseptiravimite hinna kompenseerimiseks;
* toetus hooldusvahendite hinna kompenseerimiseks;
* toetus eriarsti visiiditasude, haigla voodipäevatasu omaosaluse ja eriarsti vastuvõtule sõiduks sõidukulude kompenseerimiseks;
* toetus kinnipidamiskohast vabanenud isikutele;
* toetus lastele hädavajalike koolitarvete, riiete, jalanõude jne ostmiseks;
* toetus lapse õppekavaväliste tegevuse kulude katmiseks.

Logopeedi ja psühholoogi tööjõukuludeks on kavandatud 75 600 eurot. Muudeks peredele osutatavateks sotsiaalabiteenuste (ohvriabi-teenus, lastemaja teenus, perelepitusteenus, perenõustamine, vanemlust toetavad programmid) on kavandatud 27 000 eurot ja rahalisteks toetusteks sotsiaalabi vajavatele isikutele 10 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2023** | **Eelnõu 2024** |
| 10900 | Sotsiaalse kaitse haldus | 107 600 | 129 900 |

Sotsiaalse kaitse halduse kulud on sotsiaalosakonna tööjõu- ja majandamiskulud. Tööjõukuludeks on kavandatud 119 200 eurot neljale sotsiaalosakonna töötajale.. Majandamiskuludeks on kavandatud 10 700 eurot.